钦定古今图书集成/明伦汇编/氏族典/第165卷 > 《廖用贤尚友录》 > 安守忠
## 钦定古今图书集成/明伦汇编/氏族典/第165卷 > 《廖用贤尚友录》 > 安守忠

按《宋史安守忠传》，“守忠字信臣，并州晋阳人。父审琦，
为周平卢军节度。晋天福八年，审琦出领山南东道，
以守忠为牙内指挥使，领绣州刺史。周显德四年，改
鞍辔库使。未几，改卫州刺史。宋初，入为左卫将军。建
隆四年，命为永州刺史。乾德中，护河阴屯兵。蜀平，知
兴元府。四年，改汉州刺史。开宝初，改濮州刺史。五年”，
知辽州。太平兴国初，知灵州。在官凡七年，改易州，就
拜濮州团练使。端拱中，迁瀛州防御使。淳化二年，徙
雄州。方与僚佐宴饮，有军校谋变擐甲及阍，守忠言
笑自若，徐顾坐客曰：“此辈酒狂尔，擒之可也。”人服其
量焉。明年，加耀州观察使。未几，召还，条陈边事。至道
初，拜感德军节度观察留后，徙宋州兼制置营田使。
咸平三年入觐，卒。